b'\n_START_ARTICLE_\nDaniel Petric\n_START_PARAGRAPH_\nDaniel Petric on yhdysvaltalainen murhaaja. Petric murhasi \xc3\xa4itins\xc3\xa4 Susan Petricin ja ampui is\xc3\xa4\xc3\xa4ns\xc3\xa4 Mark Petricin p\xc3\xa4\xc3\xa4h\xc3\xa4n k\xc3\xa4siaseella vuoden 2007 lokakuussa saatuaan vanhemmiltaan kiellon pelata enemp\xc3\xa4\xc3\xa4 Halo 3-toimintapeli\xc3\xa4. Tekohetkell\xc3\xa4 Petric oli 16-vuotias. H\xc3\xa4n oli aiemman tapaturman vuoksi ollut jo pitk\xc3\xa4\xc3\xa4n kotonaan nelj\xc3\xa4n sein\xc3\xa4n sis\xc3\xa4ll\xc3\xa4 viett\xc3\xa4en p\xc3\xa4iv\xc3\xa4ns\xc3\xa4 pelk\xc3\xa4st\xc3\xa4\xc3\xa4n pelien parissa.\n_START_SECTION_\nTaustaa\n_START_PARAGRAPH_\nPetric nousi julkisuuteen, kun h\xc3\xa4nen ongelmien keskipisteess\xc3\xa4 oli Halo 3 -peli, jonka h\xc3\xa4n halusi ostaa. H\xc3\xa4nen vanhempansa kielsiv\xc3\xa4t ostoksen, sin\xc3\xa4ns\xc3\xa4 aiheestakin, sill\xc3\xa4 pelin ilmestyess\xc3\xa4 Daniel oli viel\xc3\xa4 liian nuori ostamaan Mature-ik\xc3\xa4rajalla varustettua peli\xc3\xa4. Poika kuitenkin k\xc3\xa4vi ostamassa pelin salaa, mutta j\xc3\xa4i rys\xc3\xa4n p\xc3\xa4\xc3\xa4lt\xc3\xa4 kiinni. Is\xc3\xa4 takavarikoi pelin ja pisti sen omaan k\xc3\xa4tk\xc3\xb6paikkaansa, jossa h\xc3\xa4n s\xc3\xa4ilytti my\xc3\xb6s k\xc3\xa4siasettaan._NEWLINE_T\xc3\xa4m\xc3\xa4 oli mit\xc3\xa4 ilmeisimmin Danielille liikaa. H\xc3\xa4n haki is\xc3\xa4ns\xc3\xa4 aseen ja pyysi vanhempiaan istumaan sohvalle ja sulkemaan silm\xc3\xa4ns\xc3\xa4, sill\xc3\xa4 h\xc3\xa4nell\xc3\xa4 oli heille yll\xc3\xa4tys. Yll\xc3\xa4tys olikin luultavasti melkoinen, kun poika ampui vanhempiaan l\xc3\xa4hiet\xc3\xa4isyydelt\xc3\xa4 kasvoihin, tappaen \xc3\xa4itins\xc3\xa4 ja haavoittaen is\xc3\xa4\xc3\xa4ns\xc3\xa4. T\xc3\xa4m\xc3\xa4n j\xc3\xa4lkeen h\xc3\xa4n yritti lavastaa is\xc3\xa4ns\xc3\xa4 syylliseksi. _NEWLINE_Lavastusyritys ei kest\xc3\xa4nyt kauaa, sill\xc3\xa4 kun Daniel yritti h\xc3\xa4tistell\xc3\xa4 laukaukset kuulleita naapureitaan pois ovelta v\xc3\xa4itt\xc3\xa4m\xc3\xa4ll\xc3\xa4 h\xc3\xa4nen vanhempiensa riitelev\xc3\xa4n, is\xc3\xa4 onnistui huutamaan apua. Petric valehteli siskolleen, ett\xc3\xa4 vanhemmat ovat taistelleet.\n_START_SECTION_\nOikeudenk\xc3\xa4ynti\n_START_PARAGRAPH_\nPuolustusasianajaja yritti saada tuomioistuinta toteamaan Petricin syytt\xc3\xb6m\xc3\xa4ksi mielenterveydellisten seikkojen perusteella. Jopa Petricin ampumav\xc3\xa4likohtauksesta selvinnyt is\xc3\xa4 puolusti poikaansa oikeudessa. Tuomari ei hyv\xc3\xa4ksynyt puolustuksen kantaa, vaan katsoi, ett\xc3\xa4 Petric oli suunnitellut kostoa monta viikkoa._NEWLINE_Petric tuomittiin 17. kes\xc3\xa4kuuta 2009 elinkautiseen vankeuteen. H\xc3\xa4n voi hakea ehdonalaiseen 23 vuoden kuluttua. Aluksi h\xc3\xa4nelle vaadittiin kuolemantuomiota, mutta nuoren ik\xc3\xa4ns\xc3\xa4 vuoksi h\xc3\xa4n sai elinkautisen tuomion. Syytt\xc3\xa4j\xc3\xa4 vaati Petricille elinkautista vankeutta ilman mahdollisuutta ehdonalaiseen, mutta oikeus katsoi Petricin peliriippuvuuden lievent\xc3\xa4v\xc3\xa4ksi asianhaaraksi. Tuomarin mukaan Petric saattoi olla pakkomielteinen pelin suhteen, jolloin h\xc3\xa4n ei tajunnut t\xc3\xa4ysin tekojaan.'